kardosdrur/scandi-wiki huggingface dataset:
Marie Fredriksson

Marie Fredriksson (født Gun-Marie Frederiksson 30. maj 1958 i Össjö, Skåne, død 9. december 2019) var en svensk sangerinde, der var mest kendt for at udgøre halvdelen af duoen Roxette, som hun dannede med Per Gessle i 1986. Duoen opnåede stor international succes fra slutningen af 1980'erne til begyndelsen af 1990'erne og hittede bl.a. med "It Must Have Been Love", der var med på soundtracket til filmen Pretty Woman.

Allerede inden Roxette var Fredriksson imidlertid slået igennem som soloartist med visepop og rock. Hendes første store hit var "Ännu doftar kärlek" fra debutalbummet Het vind, der udkom i 1984. Hun fik hjælp af sangskrivere som Ulf Lundell og Niklas Strömstedt. Lasse Lindbom indtog tidligt en vigtig rolle som producer, musiker og sangskriver, men ad åre tog Marie Fredriksson større ansvar for sine produktioner lige fra tekster, melodier, arrangement og produktion. Teksterne prægedes i 1980'erne af stærke naturlyriske indslag, mens de i 1990'erne blev mere spirituelle, f.eks. i hittet "Tro" fra 1996. I løbet af 1990'erne aftog det rockede islæt noget til fordel for et mere ballade-agtigt præg.

I 1986 dannede hun Roxette sammen med Per Gessle. Det første album, Pearls of Passion, var tiltænkt et internationalt publikum, hvilket det dog ikke nåede. I Sverige blev det imidlertid populært. Med opfølgeren Look Sharp! i 1988, der indeholdt sange som "Dressed for Success", "Listen to Your Heart" og "The Look", kom det internationale gennembrud. Sangen "It Must Have Been Love" blev udgivet to gange; som en julesang i 1987 og igen i 1990, hvor den indgik på soundtracket til Pretty Woman. Marie Fredrikssons bidrag til Roxette har primært været som sanger, mens musik og tekst er skrevet af Per Gessle. Nogle sange var dog delvist forfattet af Fredriksson.

I september 2002 fik Frederiksson konstateret en malign tumor i hjernen, men blev helbredt. På soloalbummet The Change fra 2004 beskriver hun sine tanker under sygdomsforløbet. I sommeren 2010 gav Fredriksson sammen med Gessle de første optrædender efter sygdommen. De fremførte bl.a. sangen "The Look" til hyldestkoncerten forud for kronprinsesse Victoria og prins Daniels bryllup, ligesom de gav to koncerter i Sverige, en i Norge og en i Tivoli i København.

Marie Fredriksson var gift med musikeren Mikael Bolyos, med hvem hun havde to børn.

Solodiskografi 
 Het vind – 1984
 Den sjunde vågen – 1985
 Efter stormen – 1987
 Den ständiga resan – 1992
 I en tid som vår – 1996
 Äntligen – 2000 (opsamling)
 The Change – 2004
 Min bäste vän – 2006
 Tid för tystnad – 2007 (opsamling)

Eksterne henvisninger 

 Marie Fredrikssons hjemmeside 
 

Sangere fra Sverige
Popmusikere fra Sverige
Guitarister fra Sverige
Popguitarister
Svenskere i 1900-tallet
Svenskere i 2000-tallet
Roxette
Matthew Haughey

Matthew Haughey (født 10. oktober 1972) er en amerikansk programmør, webdesigner og blogger. Han er mest kendt som grundlægger af webloggen MetaFilter.

Haughey voksede op i byen Placentia i Californien. Han er uddannet fra University of California, Riverside i miljøvidenskab.

Han designede sin første hjemmeside i 1995. Fra 1997 til 2000 var han webmaster og programmør for Social Sciences Computing på University of California, Los Angeles. I 2000 flyttede han til San Francisco Bay Area, hvor han som ansat hos Pyra Labs var med til at udvikle de første versioner af Blogger.com. I 2001 arbejde Haughey i kort tid for KnowNow og Bitzi, hvorefter han i 2002 flyttede til Portland i Oregon for at arbejde som kreativ direktør for Creative Commons. En stilling han havde indtil 2005.

I 1999 grundlagde Matthew Haughey webloggen MetaFilter, som han selv udviklede og programmerede ved hjælp af softwaren Macromedia ColdFusion og Microsoft SQL Server. I dag er Haugley kendt som en af de førende eksperter indenfor online communities.

Haughey har en personlig blog han kalder for A Whole Lotta Nothing, og en fotoblog han kalder for Ten Years of My Life hvor han dagligt uploader billeder, hvoraf mange er med ham selv. Forbes udnævnte i 2004 "Ten Years" som den 3. bedste fotoblog.

Referencer

Eksterne henvisninger 
 Matthew Haugheys officielle hjemmeside
 Haugheys fotoblog Ten Years of My Life
 Haugheys blog A Whole Lotta Nothing

Personer fra Californien
Programmører fra USA
Pyra Labs

Pyra Labs er den virksomhed der opfandt ordet "Blog" og skaber af tjenesten Blogger.com. 
Stifterne var Evan Williams og Meg Hourihan.

Selskabets første produkt kaldet "Pyra", var en web-applikation som ville kombinere en projektleder, kontaktlister, og en to-do liste. I 1999 da produktet stadigvæk var i udviklingsfasen, blev formålet ændret til det vi i dag kender som Blogger.com. Offentligheden fik første gang kendskab til produktet i august 1999. Det meste af programmeringen blev udført af Paul Bausch og Matthew Haughey.

Selskabet blev i 2003 opkøbt af Google.

Eksterne henvisninger 
 Pyra Labs officielle hjemmeside 
 Blogger's History Reimagined  
 How the Blogger Deal Happened 

Google services
Etableret i 1999
Bevtoft Kirke

Bevtoft Kirke ligger i landsbyen Bevtoft ca. 18 km VSV for Haderslev (Region Syddanmark).

Eksterne kilder og henvisninger 
 Bevtoft Kirke på KortTilKirken.dk
 Bevtoft Kirke i bogværket Danmarks Kirker (udg. af Nationalmuseet)

Kirker i Haderslev Kommune
Kirker i Haderslev Stift
Kirker i Haderslev Amt
Bjerning Kirke

Bjerning Kirke ligger enligt lidt vest for landsbyen Skovbølling ca. 6 km N for Haderslev (Region Syddanmark).

Om kirken 
Bjerning Kirke er opført omkring 1100, den består af et romansk kor og skib, der er senere tilføjet tårn i vest og syddør i sengotisk stil. I katolsk tid før reformationen var kirken viet til Sankt Peter. Der blev bygget et sakristi ved korets østgavl i 1842, et ældre sakristi og et våbenhus er blevet nedrevet.

Kirken er præget af en omfattende brand den 17. november 1937. Med enkelte undtagelser er inventaret i kirken nyt, anskaffet efter branden, blandt andet gik en altertavle fra 1600'tallet tabt under branden.

Kirkegård 
Bjerning Kirke er omgivet af kirkegård. På kirkegården står to mindesten for faldne soldater, en for Mads Christian Olsen, som faldt 1848 under Treårskrigen, og en for faldne soldater under 1. verdenskrig 1914—18.

Galleri

Eksterne kilder og henvisninger 
 Bjerning Kirke på KortTilKirken.dk
 Bjerning Kirke i bogværket Danmarks Kirker (udg. af Nationalmuseet)

Kirker i Haderslev Kommune
Kirker i Haderslev Stift
Kirker i Haderslev Amt
Fjelstrup Kirke

Fjelstrup Kirke ligger midt i landsbyen Fjelstrup ca. 9 km NNØ for Haderslev (Region Syddanmark).

Eksterne kilder og henvisninger 

 Fjelstrup Kirke  på KortTilKirken.dk
 Fjelstrup Kirke  i bogværket Danmarks Kirker (udg. af Nationalmuseet)

Kirker i Haderslev Kommune
Kirker i Haderslev Stift
Kirker i Haderslev Amt
Jytte Krag-Juel-Vind-Frijs

Jytte grevinde Krag-Juel-Vind-Frijs, født Øhrstrøm (født 6. oktober 1950) er grevinde, tidligere borgmester og nuværende hofdame.

Krag-Juel-Vind-Frijs er gift med grev Mogens Krag-Juel-Vind-Frijs til Halsted Kloster.

Hun var borgmester for Højreby Kommune i perioden 2002-2007 for partiet Venstre. I 1998 blev hun valgt til kommunalbestyrelsen. Hun er uddannet jurist.

Fra 1. april 2011 blev hun ansat som hofdame for Dronning Margrethe 2. 1. januar 2012 blev hun Ridder af Dannebrog.

Referencer 

Tidligere borgmestre fra Danmark
Hofdamer fra Danmark
Jurister fra Danmark
Jytte
Borgmestre fra Venstre
Riddere af Dannebrog
Grevinder fra Danmark
Personer i Kraks Blå Bog
Fole Kirke

Fole Kirke ligger i landsbyen Fole ca. 14 km Ø for Ribe (Region Syddanmark).

Eksterne kilder og henvisninger 
 Fole Kirke  på KortTilKirken.dk
 Fole Kirke  i bogværket Danmarks Kirker (udg. af Nationalmuseet)

Kirker i Haderslev Kommune
Kirker i Haderslev Stift
Kirker i Haderslev Amt
Balthasar van der Ast

Balthasar van der Ast (født 1593/4, Middelburg, død 1657, Delft) var en nederlandsk kunstmaler. Han er kendt for at specialisere sig i stilleben af blomster og frugt samt konkylier. Hans stilleben viser ofte insekter og firben. Insekterne havde den moralsk symbolværdi ved at vise, at alt jordisk foregår. På samme vis som blomster, der visner. Han blandede gerne blomster sammen, som ikke blomstrer på samme årstid.

I Danmark er han repræsenteret på Statens Museum for Kunst med to værker: Nature Morte samt Stilleben med frugt og to papegøjer.

Liv 
Balthasar van der Ast blev født i den sydlige nederlandske provins Zeeland i en velhavende familie, der levede af handel med uld. Der er ingen optegnelser om hans fødsel, men den 30. juni 1618 antyder nogle juridiske dokumenter i forbindelse med en sag ført af hans ældre bror, at Balthasar var 25 år gammel. Det fastsætter hans fødeår til 1593 eller 1594. Broderen var enkemand, da han døde i 1609, hvorefter den forældreløse Balthasar flyttede til sin ældre søster, Maria, og hendes mand siden 1604, som var den fremtrædende kunstmaler Ambrosius Bosschaert (1573–1621). Balthasar kom i lære hos Bosschaert, og Balthasars tidlige værker viser  tydeligt Bosschaerts hånd. Balthasar gengældte senere Bosschaerts hjælp ved at oplære Bosschaerts tre sønner: Ambrosius Bosschaert (Ambrosius den Yngre; 1609–1645), Johannes (c.1612/3-1628 eller senere), og Abraham (1606-1683/4) efter deres fars død. De malede alle stilleben og kaldes "Bosschaert dynastiet".

Balthasar fulgte familien Bosschaert, da den flyttede til Bergen op Zoom i 1615 og i 1619 til Utrecht, hvor Balthasar indgik i Sankt Lukasgildet. Roelant Savery (1576–1639) blev optaget i lavet omtrent samtidigt og fik en betydelig indflydelse på Balthasars stil i de næste år og i særdeleshed på Balthasars interesse for farvetoner. Antagelig var Jan Davidszoon de Heem (1606-1683/4) Balthasars elev i Utrecht.

Balthasar blev i Utrecht til 1632, hvorefter han flyttede til Delft og der tilsluttede sig det lokale Lukasgilde den 22. juni 1633.  Den 26. februar 1633 giftede han sig med Margrieta Jans van Buijeren. Hun fødte ham to døtre, Maira og Helena. I Delft boede familien i et hus på Cellebroerstraat til 1640 og derefter i et hus på Oude Delft til hans død i 1657. Han er begravet i Den gamle kirke i Delft.

Billedgalleri

Eksterne henvisninger 

 

Malere fra Nederlandene
Personer fra Middelburg
Personer fra Delft
Stillebenmalere
Medlemmer af Sankt Lukasgildet
Gram Kirke

Gram Kirke er en middelalderlig bygning i den vestlige del af Gram.

Kendte begravede ved kirken 
 Christian Ludvig Tillisch
 Kaj Ikast

Desuden er her grave for 4 RAF-flyvere, der styrtede 19. april 1944, og en mindesten for samme sydøst for kirkegården

Eksterne kilder og henvisninger 

 Gram Kirke på KortTilKirken.dk
 Gram Kirke på danmarkskirker.natmus.dk

Kirker i Haderslev Kommune
Kirker i Haderslev Stift
Kirker i Haderslev Amt
Det Lutherske Verdensforbund

Det Lutherske Verdensforbund (LVF) er en international sammenslutning af nationale og regionale lutherske kirker fra alle verdensdele. LVF har 145 medlemskirker (2010).

Hovedkvarteret ligger i Genève, Schweiz, og har ca. 85 ansatte. LVF blev dannet 1947 i Lund, Sverige for at koordinere de mange lutherske kirkesamfunds fælles aktiviteter efter den netop afsluttede krig. Forbundet er ikke et selvstændigt kirkesamfund, men en paraplyorganisation for verdens lutherske kirker. Generalforsamling afholdes normalt hvert syvende år; præsident er biskop Henrik Stubkjær (valgt for perioden 2023-2030), og generalsekretær er Anne Burghardt (fra 2021). Mellem generalforsamlingerne samles medlemskirkernes repræsentanter til det årlige Rådsmøde.

Den danske Folkekirke har været medlem af LVF siden dets grundlæggelse i 1947. Folkekirkens mellemkirkelige Råd varetager folkekirkens rolle i det Lutherske verdensforbund. 

Det Lutherske Verdensforbund arbejder i dag med hvad det vil sige at være et luthersk globalt fællesskab, hvad luthersk identitet er og hvordan lutherske kirker kan samarbejde og støtte hinanden rundt om i verden, både majoritets- og minoritetskirker.

Præsidenter for LWF

Eksterne henvisninger 

 Det Lutherske Verdensforbund , officiel hjemmeside (flere sprog)
 Om Folkekirkens medlemskab  og arbejde , fra Interchurch.dk

Note

Økumeni
Etableret i 1947
Medlemmer af Det Lutherske Verdensforbund
Tórsvøllur

Tórsvøllur  (Thors plads) er Færøernes nationalstadion, beliggende i Tórshavn. Med cirka 6.500 tilskuerpladser er det landets største stadion. Fodboldbanen vender således, at hjørnerne peger mod syd, nord, øst og vest. Der er siddepladser ved tre sider. Den side, som ikke har siddepladser men en gymnastikhal, vender mod nordvest. Det andet mål, hvor de færøske supportere, Skansin, sidder, ligger mod sydøst. Langsiden som har flest siddepladser ligger mod nordøst, den anden langside ligger mod sydvest.

Historie 
Tórsvøllur blev indviet med en venskabskamp mellem Færøerne og Aab den 9. juli 1999, for at få en græsbane med målene 100*65 meter i Tórshavn, som kunne huse internationale kampe. Selve stadion med siddepladser ved tre sider blev bygget i 1999 af Tórsvøllur Fonden.  Tórshavn kommune overtog Tórsvøllur Stadion i 2008 fra fonden og byggede en bygning bag ved det sydvestlige mål, hvis formål var at danne rammer om Tórshavns gymnastik.

Tidligere spillede Færøernes fodboldlandshold sine hjemmekampe på Svangaskarð stadion i Toftir, der også på grund af sin naturgræsplæne er godkendt af UEFA.

Den 29. juni 2010 var der 6.500 tilskuere til koncert med Elton John på Tórsvøllur.

Indtil 2005 blev finalekampene i pokalturneringen Løgmanssteypið spillet her, hvorefter den blev spillet i Klaksvík den weekend hvor Klaksvík danner ramme om en af Færøernes mest populære musikfestivaler, Summarfestivalurin. Men i 2012 blev finalen om Lagmandspokalen igen flyttet til Tórsvøllur i Tórshavn. Tórsvøllur er ikke et klubstadion. Tórshavnklubberne HB Tórshavn og B36 Tórshavn spiller ved siden af, på Gundadalur stadion's øvre fodboldbane (Ovarivøllur), som blev indviet i 1911, der findes også en tredje som ligger lige øst for Ovarivøllur, den kaldes Niðarivøllur, da den ligger lidt lavere end Ovarivøllur. Senere blev der anlagt en kunstgræsplæne på Ovarivøllur. Gundadalur's øvre stadion har plads til cirka 5.000 tilskuere. Niðarivøllur bruges til f.eks. mændenes 2. division (Giza/Hoyvík's hjemmebane) og 3. division.

Tórsvøllur er blevet udbygget flere gange. Den lange tribune mod nord har fået tag. Den øslige tribune ved det østlige mål blev lavet helt på ny, en bygning blev bygget, som har kontor, VIP rum, kafe ud mod gaden m.m. Der er også tag over siddepladerne, som mest bruges af det færøske landsholds supportere, Skansin. Fire store lysmastre blev tagt i brug mod landskampen mod Italien den 2. september 2015. De lyste for første gang få dage før, for at teste dem, det var den 30. august 2011.

Billeder

Referencer

Eksterne henvisninger 

 Foto og oversigt over hoteller i nærheden af stadion

Tórshavn
Fodboldstadioner på Færøerne
Lofotmalerne

Lofotmalerne er en betegnelse for norske malere som henter deres motiv fra Lofoten, specielt fra fisker-miljøet. Det var ofte kunstnere fra det sydlige Norge som drog mod nord for der at hente inspiration, såvel som hjemmehørende som havde været sydover, men valgte at beholde kunstudtrykket. 

Eksempler på lofotmalere er de tidlige Einar Berger, Ole Juul, Halfdan Hauge og Gunnar Berg, såvel som nutidens Thor Erdahl.

Eksterne henvisninger 
 Internetudstilling 

Malere fra Norge
 
Lofoten
Ola Abrahamsson

Ola Mathias Abrahamsson (30. juni 1883 i Stavanger – 15. juli 1980 i Borre) var en norsk kunstmaler, grafiker, lyriker og forfatter, kendt som en af Lofotmalerne.

Mellem 1886-9 var han bosat i Bodø, senere i Åsgårdstrand indtil til 1973. Han var uddannet ved Den kongelige tegneskole (1909-10) og Kunstakademiet (1911-13), hvor Christian Krohg var hans lærer. Abrahamsson debuterede på Høstutstillingen med Gammel Stall (1912), samt Blomqvist Kunsthandels jubilæumsudstilling (1914). Efter studier i Paris (fra 1919-21) under André Lhote, Roger Bissiere og Moise Kisling drev han en malerskole i Kristiania (1922-6). I 1920'erne begyndte han med træsnit. I 1927 havde han en udstilling i Oslo. Abrahamsson udgav også romanen Julius den enfoldige (1946). Han er æresmedlem i Bodø Kunstforening (1946). I sommeren 1983 arrangerede Borre folkebibliotek en mindeudstilling med 61 af Abrahamssons malerier i forbindelse med hundredårsdagen for hans fødsel.

Eksterne henvisninger 
 kurs.com om kunstneren

Malere fra Norge
Grafikere fra Norge
Digtere fra Norge
Faglitterære forfattere fra Norge
Lofotmalerne
Norsksprogede forfattere fra Norge
Pootie Tang

Pootie Tang er en amerikansk komediefilm skrevet og instrueret af Louis C.K. og udgivet i 2001. Den var tilpasset fra en komedie-sketch, der først dukkede i på The Chris Rock Show. Karakteren Pootie Tang er en satire over de stereotype figurer, der optrådte i gamle blaxploitation-film. Hans tale er for det meste uforståelig for publikum, men de andre figurer i filmen har ikke noget problem med at forstå ham. I filmen medvirker kendte skuespillere som Jennifer Coolidge, Chris Rock, Kristen Bell og rapperen Missy Elliot.

Medvirkende 
 Lance Crouther – Pootie Tang
 J.B. Smoove – Trucky
 Jennifer Coolidge – Ireenie
 Reg E. Cathey – Dirty Dee
 Robert Vaughn – Dick Lecter
 Wanda Sykes – Biggie Shorty
 Chris Rock – JB/Radio DJ/Daddy Tang
 J.D. Williams – Froggy
 Mario Joyner – Lacey
 Cathy Trien – Stacy
 Dave Attell – Frank
 Laura Kightlinger – Anchor Woman Laura Knight
 Christopher Wynkoop – Sheriff
 Rick Shapiro – Shakey
 Missy Elliott – Diva
 Cole Hawkins – Young Pootie Tang
 David Cross – Pootie Tang Impersonator
 Kristen Bell – Record Executive's Daughter
 Todd Barry – Greasy
 Fabian Celebre – Sleuthy
 Anthony Iozzo – Slobby

Eksterne henvisninger 
 

Komediefilm fra USA
Amerikanske film fra 2001
Vesturkirkjan

Vesturkirkjan (Vestkirken) er en kirke i Tórshavn på Færøerne. Den stilrene og moderne kirke med kobbertaget blev indviet i 1975. Vesturkirkjan er blevet et af Tórshavns vartegn, og dens form ligner et skib med sejl. Det 42 meter høje tårn er formet som en lodret halveret spids pyramide.

Kirken ligger i den vestlige del af byen, på hjørnet mellem Jóannes Patursonargøta og Frælsið, og fungerer som sognekirke for vestbyen, mens Tórshavn Domkirke betjener den østlige del.

Kirkerummet med 800 siddepladser står med sine hvide murstensmure i kontrast til de sorte stengulvfliser. Kirkens orgel er et Frobenius-orgel fra 1973 med 16 stemmer. Alterkorset er lavet af den danske guldsmed og billedkunstner Bent Exner.

Den 5. juni 2006 blev der foran kirken indviet et mindesmærke lavet af billedhuggeren Hans Pauli Olsen for Sigmundur Brestisson, som ifølge Færingesagaen i år 999 førte kristendommen til Færøerne.

Vesturkirkjan er om sommeren åbent fra mandag til fredag kl. 15-17.

Overfor kirken ligger parken Viðarlundin úti í Grið.

Eksterne henvisninger 
 folkakirkjan.fo

Kirker på Færøerne
Tórshavn
James Drummond

James Drummond (1816–1877) var en Skotsk kunstmaler og kurator af National Gallery of Scotland fra 1868 til 1877..

Noter 

Malere fra Skotland
Briter i 1800-tallet
Personer fra Edinburgh
Scottish National Gallery

Scottish National Gallery (tidligere National Gallery of Scotland) er et kunstmuseum i Edinburgh i Skotland. Det er Skotlands nationalmuseum og er opført på The Mound, en kunstig høj fuldendt i 1830 mellem to dele af Edinburghs Princes Street Gardens og bygget i nyklassicistisk arkitektonisk stil efter tegning af William Henry Playfair. Museet åbnede dørene for offentligheden i 1859.

Museets arkiv- og studiefaciliteter har en kobberstikssamling med flere end 30.000 værker på papir fra den tidlige renæssance til slutningen af det 19. århundrede, et biblioteket, der dækker perioden fra 1300 til 1900 og en samling af omkring 50.000 bøger, tidsskrifter, fotografier mm.

Samling 
Hjertet i museets samling er malerier fra Royal Scottish Academy med værker af Jacopo Bassano, Van Dyck og Giambattista Tiepolo. National Gallery fik først egne indkøbsmidler i 1903.

Hovedværker udstillet på National Gallery, i udvalg:

 Gian Lorenzo Bernini, Carlo Antonio dal Pozzo
 Sandro Botticelli, Jomfru Maria og den sovende unge Jesus
 Antonio Canova, skulptur De tre gratier (udstillet skiftevist her og på Victoria and Albert Museum i London)
 Paul Cézanne, De store træer og Montagne Sainte-Victoire
 Jean Siméon Chardin, Blomstervase
 John Constable, Dedham Vale
 Gerard David, Tre legender med Skt. Nicholas
 Edgar Degas, Portræt af Diego Martelli
 Anthonis van Dyck, Familien Lomellini
 Thomas Gainsboroughs Mrs Graham
 Paul Gauguin, Vision efter messen
 Francisco Goya, El Medico
 El Greco, Sankt Jeremias i Penitence, Fábula samt Kristus velsignelse
 Jean Auguste Dominique Ingres, Mlle Albertine Hayard
 Claude Monet, Høstakke
 Nicolas Poussin, De syv sakramenter
 Raphael, Bridgewater Madonna
 Allan Ramsay, Margaret Lindsay
 Rembrandt van Rijn, Kvinde i sengen og Selvportræt
 Pieter Jansz Saenredam, San Bavo, Haarlem
 Joshua Reynolds, Damerne Waldegrave
 Georges Seurat, La Luzerne, St-Denis
 Tizian, Venus Anadyomene, Diana og Callisto, Diana og Actaeon, Jomfru Maria, den unge Johannes døberen, en uidentificeret helgen, og Mandens tre aldre
 Joseph Mallord William Turner, Somer Hill og Vaughan Bequest
 Diego Velázquez, En gammal kvinde som koger æg
 Johannes Vermeer, Kristus i Martas og Maria hus
 Antoine Watteau, Fêtes venetiènnes

Med i samlingen er:
 David Allan
 Francis Bacon
 Federico Barocci
 William Blake
 David Young Cameron
 Gustave Courbet
 Aelbert Cuyp
 Eugène Delacroix
 Domenichino
 Albrecht Dürer
 William Dyce
 Adam Elsheimer
 Andrew Geddes
 Vincent van Gogh
 Guercino
 James Guthrie
 Frans Hals
 Meindert Hobbema
 Hans Holbein den yngre
 Edward Atkinson Hornel
 Robert Scott Lauder
 Horatio McCulloch
 William York Macgregor
 William MacTaggart
 Lorenzo Monaco
 Berthe Morisot
 John Phillip
 Giovanni Battista Piranesi
 Camille Pissarro
 David Roberts
 Peter Paul Rubens
 William Strang
 Tintoretto
 Leonardo da Vinci
 Sir David Wilkie
 Francisco de Zurbarán

Noter

Eksterne henvisninger 

 NationalGalleries.org Hjemmeside
 NationalGalleries.org , samlinger

Kunstmuseer i Skotland
Museer etableret i 1859
Royal Lodge

Royal Lodge er det hus i Old Windsor, England, hvor prins Andrew af Storbritannien har officiel residens. Det ligger i Windsor Great Park, knap 5 km fra Windsor Castle. Før prins Andrew overtog huset i 2004, var det residens for dronningemoderen Elizabeth (1952-2002).

Man kender til et oprindeligt Royal Lodge i 1662, hvor det blev kaldt Lower Lodge eller Dairy Lodge, det sidste med henvisning til et tilhørende mejeri. Det blev udvidet, og 1812 var det første gang på kongelige hænder, idet kronprins Georg (senere Georg 4.) anvendte huset som midlertidigt hjem, mens det nærtliggende Cumberland Lodge blev bygget om. Georg flyttede nogle år senere ind mere permanent, og det blev efterhånden et ret stateligt hus, og i slutningen af 1820'erne blev huset betegnet ved sit nuværende navn.

Kong Vilhelm 4. beordrede stort set hele huset revet ned i 1830, og ti år senere stod et nyt hus klar. Siden har det i varierende omfang været brugt af medlemmer af den kongelige familie og af officerer i det kongelige følge.

Eksterne henvisninger 

Residensslotte i Storbritannien
Musée de la Chapelle de la Visitation

Musée de la Chapelle de la Visitation er et kunstmuseum i Monaco.

Museet ligger i et hus tegnet af Marc-Antoine Grigho fra det 17. århundrede. Bygningen var oprindeligt et kloster tilhørende nonneordnen Salesianerne. Det var opført på anledning af fyrstinde af Monaco Catherine Charlotte de Gramont, gift med Ludvig af Monaco. Museet har siden slutningen af 1990erne fremvist Barbara Piasecka Johnson samlingen, som indbefatter religiøse malerier fra det 17. århundrede af Francisco Zurbarán, José de Ribera, Peter Paul Rubens og flere italienske barokmalere.

Kunstmuseer i Monaco
Valgflæsk

Valgflæsk er et uformelt udtryk for generøse løfter til vælgere under et politisk valg.

Valgflæsk har ofte karakter af populisme.

Udtrykket Valgflæsk synes at have sin oprindelse tilbage i 1880'erne, og synes især taget i brug i forbindelse med lovforslaget om brændevins- og ølskatten fremsat i 1889.

I litterært øjemed er valgflæsk især associeret med digteren L.C. Nielsen der i sin digtsamling Mit Land fra 1898 også havde medtaget et lille digt om valgflæsk:
Nu lokkes der med Løfter
Nu angles der med Ord
Og Valgflæsket skæres for
Ved Folkets Bord

Henvisninger

Se også 

Politik